Predkladacia správa

Návrh zákona, ktorým sa mení a dopĺňa zákon Národnej rady Slovenskej republiky č. 387/1996 Z. z. o zamestnanosti v znení neskorších predpisov sa predkladá na základe úlohy A. 10. a A. 15. uznesenia vlády Slovenskej republiky k zmenám  legislatívnych noriem podmieňujúcich návrh štátneho rozpočtu na rok 2003.

Účelom predkladaného návrhu zákona je vytvoriť predpoklady na zníženie výdavkovej časti štátneho rozpočtu tvorbou garančného fondu vo výške ustanovenej zákonom Národnej rady Slovenskej republiky o štátnom rozpočte na príslušný kalendárny rok a zmenou obligatórneho charakteru participácie štátu na financovaní vybraných nástrojov aktívnej politiky trhu práce na fakultatívny, s možnosťou participácie Národného úradu práce na ich financovaní. 

Obsahom návrhu zákona je úprava tých ustanovení, ktoré zakladajú nárok na účelovú dotáciu zo štátneho rozpočtu do garančného fondu  a na účelovú dotáciu štátneho rozpočtu na úhradu príspevkov na jednotlivé nástroje  aktívnej politiky trhu práce [príspevok na rekvalifikáciu zamestnancov zamestnávateľovi, ktorému boli poskytnuté investičné stimuly (§ 84a), náhrada cestovných výdavkov (§ 86), dohodnuté pracovné miesto pre absolventa školy na dobu určitú (§ 90a), dohodnuté verejnoprospešné pracovné miesto pre dlhodobo nezamestnaného (§ 91a) a príspevok na vytvorené nové pracovné miesto zamestnávateľovi, ktorému boli poskytnuté investičné stimuly (§ 93a)].

 Na uvedené nástroje aktívnej politiky trhu práce bola doteraz obligatórne poskytovaná účelová dotácia zo štátneho rozpočtu. Predkladaným návrhom zákona sa navrhuje poskytovať účelovú dotáciu zo štátneho rozpočtu na spolufinancovanie týchto nástrojov  fakultatívne a  prioritne ich financovať z prostriedkov základného fondu rozpočtu Národného úradu práce.

Výšku účelovej dotácie zo štátneho  rozpočtu  na spolufinancovanie aktívnej politiky trhu práce podľa § 84a, § 86, § 90a, § 91a   a  § 93a  sa navrhuje určovať zákonom  Národnej rady Slovenskej republiky o štátnom rozpočte na príslušný kalendárny rok.

Predkladaný návrh zákona vyžaduje, aby bol novelizovaný aj zákon č. 565/2001 Z. z. o investičných stimuloch a o zmene a doplnení niektorých zákonov  v zmysle úlohy č.  A.15 uznesenia vlády k zmenám legislatívnych noriem podmieňujúcich návrh štátneho rozpočtu na rok 2003. 

Navrhujú sa aj zmeny  ustanovení zákona v oblasti evidencie nezamestnaných občanov hľadajúcich zamestnanie tak, aby sa sprísnili podmienky na zotrvanie v tejto evidencii.

Navrhovaná právna úprava nezakladá zvýšené nároky na štátny rozpočet, rozpočty vyšších územných celkov a na rozpočty obcí, a nemá vplyv na životné prostredie a na zamestnanosť.

 Naopak,  jej prijatím sa zabezpečí zníženie finančných nárokov na štátny rozpočet. Predpoklady tohto zníženia sú uvedené v ekonomickom rozbore,  ktorý je súčasťou všeobecnej časti dôvodovej správy k predkladanému návrhu zákona.

Vláda Slovenskej republiky uložila ministrovi práce, sociálnych vecí a rodiny Slovenskej republiky vypracovať návrh zákona mimo plánu legislatívnych úloh vlády Slovenskej republiky. Pripomienkové konanie sa z dôvodu naliehavosti neuskutočnilo.